钦定古今图书集成/明伦汇编/官常典/第580卷 > 胡宗宪
## 钦定古今图书集成/明伦汇编/官常典/第580卷 > 胡宗宪

按《明外史》本传：“宗宪，字汝贞，绩溪人。嘉靖十七年进
士。历知益都、馀姚二县。擢御史，巡按宣、大。诏徙大同
左卫军于阳和、独石，卒聚而哗，宗宪单骑慰谕，许勿
徙，乃定。三十三年，出按浙江。时歙人汪直据五岛，煽
诸倭入寇，而徐海、陈东、麻叶等巢柘林、乍浦、川沙洼，
日扰郡邑。帝命张经为总督，李天宠抚浙江，又命侍”
郎赵文华督察军务。文华恃严嵩内援，恣甚。经、天宠
不附也，独宗宪附之。文华大悦，相与力排二人。倭寇
嘉兴，宗宪中以毒酒死者数百人。及经破倭王江泾，
宗宪与有力。文华尽掩经功，归宗宪，经遂得罪。寻又
陷天宠，即超擢宗宪右佥都御史代之。时柘林诸倭
移屯陶宅，势稍杀。会苏、松巡抚曹邦辅歼倭浒墅，文华欲攘功，不得，遂进剿陶宅残寇。宗宪与共，将锐卒
四千，营砖桥，约邦辅夹击。倭殊死战，宗宪兵死者千
馀。文华令副使刘焘攻之，复大败。而倭犯浙东诸州
县，杀文武吏甚众。宗宪乃与文华定招抚计。文华还
朝，盛毁总督杨宜，力荐宗宪，遂以为兵部右侍郎，代
宜。初，宗宪令客蒋洲、陈可愿谕日本国王，遇汪直养
子滶于五岛，邀使见直。直先勾倭入犯，倭大获利，各
岛由此日至。既而多杀伤，有全岛无一归者，死者家
怨直。直乃与滶及叶碧川、王清溪、谢和等据五岛自
保，岛人呼为“老船主。”宗宪以直同乡里，欲招致之，释
直母妻于金华狱，资给甚厚。洲等谕宗宪指直心动，
又知母妻无恙，大喜曰：“俞大猷绝我归路，故至此。若
贷罪许市，吾亦欲归耳。但日本国王已死，各岛不相
摄，须次第谕之。”因留洲，而遣滶等护可愿归。宗宪厚
遇滶，令立功。滶遂破倭舟山。再破之，列表宗宪请于
朝，赐滶等金币，纵之归。滶大喜，以徐海入犯来告。亡
何，海果引大隅、萨摩二岛，倭分掠瓜洲、上海，慈谿自
引万馀人攻乍浦，陈东、麻叶与俱。宗宪壁塘栖，与巡
抚阮鹗相犄角。会海趋皂林鹗。遣游击宗礼击海于
崇德三里桥，三战三捷。既而败死，鹗走桐乡。礼，常熟
人。由世千户历署都督佥事。骁健敢战，练士三千，连
破倭，至是败殁。赠都督同知，谥忠壮，赐祠皂林。鹗既
入桐乡，贼乘胜围之。宗宪计曰：“与鹗俱陷，无益也。”遂
还杭州，遣指挥夏正等持滶书要海降。海惊曰：“老船
主亦降乎？”时海病创，意颇动，因曰：“兵三路进，不由我
一人也。”正曰：“陈东已他有约，所虑独公耳。”海遂疑东。
而东知海营有宗宪使者，大惊，由是有隙。正乘间说
下海，海遣使来谢，索财物。宗宪报如其请，海乃归，俘
二百人，解桐乡围。东留攻一日，亦去，复巢乍浦。鹗知
不能当海，乃东渡钱塘御他贼。初，海入犯，焚其舟，示
士卒无还心。宗宪使人语海曰：“若已内附，而吴淞江
方有贼，何不击之以立功？且掠其舸，为缓急计。”海以
为然，逆击之朱泾，斩三十馀级。宗宪令大猷潜焚其
舟。海心怖，以弟洪来质，献所戴飞鱼冠、坚甲、名“剑及
他玩好。”宗宪因厚遇洪，谕海缚陈东麻叶，许以世爵，
海遂缚叶以献。宗宪解其缚，令以书致东图海，而阴
泄其书于海。海怒。海妾受宗宪赂，亦说海。于是海复
以计缚东来献，帅众五百，去乍浦别营梁庄。官军焚
乍浦巢，斩首三百馀级，焚溺死称是。海遂率所部来
降，伏甲士平湖城外，自引百馀人入城。文华方再出
视师，疑海欲不许，宗宪强许之，海叩首伏罪，宗宪摩
海顶慰谕之。海自择沈庄屯其众。沈庄者，东西各一，
以河为堑，宗宪居海东庄，以西庄处东党，令东致书
其党曰：“督府檄海，夕禽若属矣。”东党惧，乘夜将攻海，
海挟两妾走间道中槊。明日官军围之，海投水死。会
卢镗亦禽辛五“郎至。”辛五郎者，大隅岛主弟也。遂俘
洪东叶五郎及海首献京师。帝大悦，行告庙礼，加宗
宪右都御史，赐银币加等。海馀党奔舟山，宗宪令俞
大猷雪夜焚其栅，尽死。两浙倭渐平。三十六年正月，
阮鹗改抚福建，即命宗宪兼浙江巡抚事。蒋洲在倭
中，谕山口、丰后二岛主源义长、源义镇还被掠人口，
具方物入贡。宗宪以闻。诏厚赉其使遣还。至十月复
遣夷目善妙等随汪直来市，至岑港泊焉。浙人闻直
以倭船至，大惊。巡按御史王本固亦言不便。朝臣谓
宗宪且酿东南大祸。直遣滶诣宗宪曰：“我等奉诏来，
将息兵安境，谓宜使者远迎，宴犒交至。今盛陈军容，
禁舟楫往来，公绐我耶？”宗宪解谕至再，直不信，乃令
其子以书招之，直曰：“儿何愚也！汝父在，厚汝父来，阖
门死矣。”因要一贵官为质，宗宪立遣夏正偕滶往。宗
宪尝预为赦，直疏引滶入卧内，使阴窥之。滶语直，疑
稍解，乃偕碧川、清溪入谒。宗宪慰藉之甚至，令至杭
见本固，本固下直等于狱，宗宪疏请曲贷直死，俾戍
海上，系番夷心。本固争之彊，而外议疑宗宪纳贼赂。
宗宪惧，易词以闻，直论死碧川、清溪戍边，滶与谢和，
遂支解夏正，栅舟山，阻岑港而守。官军四面围之，贼
死斗，多陷殁者。至明年春，新倭复大至，严旨责宗宪。
宗宪惧得罪，上疏陈战功，谓贼可指日灭。所司论其
欺诞。帝怒，尽夺诸将大猷等职，切让宗宪，令克期平
贼。时赵文华已得死罪，宗宪失内援，见寇患未已，思
自媚于上。会得白鹿于舟山，献之。帝大悦，行告庙礼，
厚赉银币。未几，复以白鹿献。帝谓“一岁中天再降瑞。”
益大喜，告谢元极宝殿及太庙。百官称贺。加宗宪秩。
既而岑港之贼徙巢柯梅，官军屡攻不能克。御史李
瑚劾宗宪诱汪直启衅，本固及给事中刘尧诲亦劾
其老师纵寇，请追夺功赏。帝命廷议之，咸言“宗宪功
多，宜勿罢。”帝嘉其禽直功，令居职如故。贼之徙柯梅
也，造巨舰为遁计。及舰成，宗宪利其去，不击。贼扬帆
泊浯屿，纵掠闽海州县。闽人大噪，谓宗宪嫁祸。御史
瑚再劾宗宪三大罪。瑚与大猷皆闽人，宗宪疑大猷
漏言，劾大猷不力击，大猷遂被逮。当是时，江北、福建、
广东皆中倭。宗宪虽尽督东南数十府，道远但遥领而已，不能遍经画。然小胜辄论功，受赉无虚月，即败
衄，不与其罪。三十八年，贼大掠温、台，别部复寇滨海
诸县。给事中罗嘉宾、御史庞尚鹏奉诏勘之，言宗宪
养寇，当置重典。帝不问。明年论平汪直功，加太子太
保。宗宪多权术，喜功名。因文华结严嵩父子，岁遗金
帛子女珍奇，淫巧无数。文华死，又因罗龙文以结于
嵩，威权震东南，穷声色玩好之奉。性喜宾客，东南士
大夫唐顺之、吕希周、茅伸、田汝成、徐渭、沈明臣辈皆
邀预谋议，名用是起。下至倡优盗贼，豢养有恩，能得
其力。然刱编提均徭之法，加赋额外，民为困敝。而所
侵官帑，敛富人财物亦不赀。嘉宾、尚鹏勘贼情，还上
宗宪侵帑状，计三万三千，他册籍沉灭。宗宪自辨，言：
“臣为国除贼，用间用饵，非小惠不成大谋。”帝以为然，
更慰谕之。寻上疏请得节制巡抚及操江都御史，如
三边故事。帝即晋兵部尚书，如其请。复献白龟二，五
色芝五。帝大悦。谢元，告庙如前赉宗宪加等。明年，江
西盗起，又兼制江西。未至，总兵官戚继光已平贼。九
月奏言：“贼屡犯宁、台、温，我师前后俘斩一千四百有
奇，贼悉荡平。”帝悦，加少保。两广平巨盗张琏，亦论宗
宪功。时嵩已败，大学士徐阶曰：“两广平贼，浙何与焉？”
仅赐银币。未几，南京给事中陆凤仪劾其党严嵩及
奸欺贪淫十大罪，得旨逮问。及宗宪至，帝曰：“宗宪非
嵩党，朕拔用八九年，人无言者。自絫献祥瑞，为群邪
所疾。且初议获直，予五等封。今若加罪，后谁为我任
事者？其释，令闲住。”久之，以万寿节献秘术十四。帝大
悦，将复用矣。会御史王汝正籍罗龙文家，上《宗宪手
书》，乃被劾时自拟旨授龙文以达严世蕃者，遂逮下
狱。宗宪自叙平贼功，言以献瑞得罪言官，且讦汝正
受赃事。帝终怜之，并下汝正狱。宗宪竟瘐死，汝正得
释。万历初，复官，谥“襄懋。”阮鹗者，桐城人。初从欧阳德
学，盗虚誉。官浙江提学副使。时倭薄杭州，乡民避难
入城者，有司拒不许入。鹗手剑开门纳之，全活甚众。
以謟事文华、宗宪，得超擢右佥都御史，代宗宪巡抚
浙江。又以文华言，特设福建巡抚，即以命。鹗初在浙，
不主抚，自桐乡被围，惧甚。寇犯福州，赂以罗绮金花
及库银数万两，又遗巨舰六艘，俾载以走。不能措一
筹，而敛括民财，动千万计，帷帟盘盂，率以锦绮金银
为之。御史宋仪望等交章劾，逮下刑部。严嵩为属，尚
书郑晓仅黜为民，嘉宾尚鹏核饷鹗侵蚀，数浮于宗
宪，追还之官。